Tatoeba sentences — language code: ota
Bunların bir kısmı meydânın sağ taraflarında ve diğer kısmı sol taraflarında yani bir takımı ummân-ı nûrda ve diğer takımı deryâ-yı zulümâtda bulunmakda olub iki takımın arası hâlî idi.
Bu boşluğun nihâyetinde iki cesîm taht kurulmuş olub bunlardan nûr cihetinde bulunanın üzerinde Hürmüz oturmakda ve vech-i cemîlinden çıkan bârika-i bedia-nümâ, o nûrların içerisinde bile müşâhede edilecek kadar iltima'at saçmakda idi.
Zulümât içinde kurulmuş olan tahtın üzerinde en mehîb ifritlerden daha çirkin, en bed devlerden daha mekruh sîmâlı Ehrimen oturmakda idi.
Lâkin bütün bu hayret-âver menâzırı haşmet-i garabetiyle örten; Ehrimen ile Hürmüz'ün tahtları arasında ve her ikisinin başları hizâsında semâda muallâk duran bir taht idi.
Biz meydâna muvâsalat etdiğimiz vakit doğruca Hürmüz tarafına iltihâk etdik.
Biraz sonra meydânda bir gulgule-i havsala-çâk peydâ oldu.
Her ağızdan: "Bakınız! Bakınız, İzid'in emri zemine nâzil oldu" sözleri çıkıyor idi.
Taht-ı semâvînin üstünde hayâl-i beşerin bütün üftadeliğiyle müştâk olduğu bütün güzellikleri tecessüm ettirmiş bir peri-peyker ayaküstü duruyor ve elinde bir küre tutuyordu.
Bu kürenin nısf-ı şarkîsi nûranî ve nısf-ı garbîsi zulmanî idi.
Nûr zulümât arasında öyle bir muvâzene var idi ki ne nûrdan zulümâta ve ne zulümâtdan nûra bir zerre-i mâhiyet tecâvüz etmiyordu.
Sağ tarafdaki lâ-yuhsa halk: "İzid, İzid! Zulümâtı ref' et" diye çağrışdılar.
Ehrimen tarafdarları ise: "Deycûr! Hakîkatini göster" diye bağrışdılar.
Bir hârika eseri olarak uzak ve yakın her kulağa kadar gelebilen bir sadâ-yı latîf ile peri-i nûr-çehre cevap verdi: "Bu meydân meydân-ı adl ve imtihândır"
Bunun üzerine herkes derin bir sükûta ve her iki taraf huşûâne ve sâkitâne niyazlara daldı.
Hüküm-ferma olan sükût-u tam arasında Hürmüz ayağa kalkdı âtideki hutbeyi inşâd etdi: "Ey benî beşer! İzid sizi kendi gibi nûr olmanız için peydâ etdi, sizi kâffe-i mevcûdâta tercîh eyledi, size her dürlü nimetleri ihsân etdi, lâkin sizi nûr iken zulümâtla mezc eyledi. Rûh iken cesetle tahlît etdi, ta ki menfuru olan zulümatı makbulü olan nûr ile ref' edesiniz. Ey benî beşer! Nûr benim, bana gelin. Benim olun, ben olun. Muktezâ-yı nûr olan mehâsin ile mütehallik olunuz. İttikâ ediniz, hemcinsinizi nefsinize tercih eyleyiniz, buğz ve hased, nifâk ve gazab, gasb ve teaddi, hırs ve hased gibi evsâf-ı kerihe-i zulümâtı nefsinizden tard ediniz. Her hâlde İzid'e şükr eyleyiniz. Her ne verdi ise kanâat ediniz. Velhâsıl bu kârgâh-ı imtihândan nûr olarak gidiniz ki ebediyyen âlem-i envâr karargâhınız olsun"